נור א-דין מורסלי

**נור א-דין מורסלי** (בערבית: **نور الدين مرسلي**; נולד ב-28 בפברואר 1970) הוא אתלט עבר מאלג'יריה. הוא אלוף אולימפי, 3 פעמים ברציפות אלוף עולם, שיאן עולם, 6 שנים ברציפות קבע את תוצאת השנה בעולם (1995-1990) ובעל התוצאה השלישית בכל הזמנים, בריצת 1500 מטר. נוסף לכך, החזיק בשיא העולם גם בריצות ל-1 מייל ול-3000 מטר.

## ביוגרפיה
מורסלי נולד בטנס. הוא התאמן בהדרכת אחיו, עבד א-רחמאן מורסלי, אף הוא אתלט שהשתתף בריצת 1500 מטר במשחקים האולימפיים במוסקבה 1980 ובלוס אנג'לס 1984, בעל שיא אישי של 3:36.26 דקות, משנת 1977.

### אלוף ושיאן עולם
באליפות העולם באתלטיקה באולם שנערכה בסביליה, ספרד במרץ 1991 זכה מורסלי במדליית זהב בריצת 1500 מטר בתוצאה של 3:41.57 דקות. באליפות העולם באתלטיקה שנערכה בטוקיו, יפן באוגוסט אותה שנה הוא זכה במדליית זהב בריצת 1500 מטר בשיא תחרות חדש של 3:32.84 דקות, לפני וילפרד קירוצ'י מקניה (3:34.84 דקות) והוקה פולברוגה מגרמניה (3:35.28 דקות). חודש לאחר מכן, בתחרות שנערכה בריאטי, איטליה ב-6 בספטמבר הוא קבע בריצת 1500 מטר שיא עולם חדש של 3:28.86 דקות, שיפור לשיא בן ה-7 שנים של סעיד עוויטה ממרוקו (3:29.46 דקות).

אף על פי שהיה המועמד המוביל למדליית זהב בריצת 1500 מטר באולימפיאדת ברצלונה (1992), סיים מורסלי במקום שביעי המאכזב עבורו, בתוצאה של 3:41.70 דקות. בשלב המוקדמות הוא קבע תוצאה של 3:37.98 דקות.

באליפות העולם שנערכה בשטוטגרט, גרמניה בשנת 1993 הגן מורסלי על תוארו לאחר שזכה במדליית זהב בריצת 1500 מטר בתוצאה של 3:34.24 דקות, לפני האלוף האולימפי פרמין קאצ'ו מספרד (3:35.56 דקות) ועבדי בילה מסומליה (3:35.96 דקות). שבועיים לאחר מכן, בתחרות שנערכה בריאטי ב-5 בספטמבר הוא קבע בריצת מייל שיא עולם חדש של 3:44.39 דקות, שיפור לשיא בן ה-8 שנים של סטיב קראם מבריטניה (3:46.32 דקות). שיא זה החזיק מעמד 6 שנים ונישבר על ידי הישאם אל גרוז' ממרוקו (3:43.13 דקות, השיא הנוכחי).

בתחרות שנערכה במונטה קרלו, מונקו ב-2 באוגוסט 1994 קבע מורסלי בריצת 3000 מטר שיא עולם חדש של 7:25.11 דקות, שיפור לשיא העולם בן השנתיים של מוזס קיפטנוי מקניה (7:28.96 דקות). שיא זה החזיק מעמד שנתיים ונישבר על ידי דניאל קומן מקניה (7:20.67 דקות, השיא הנוכחי).

חודש לפני אליפות העולם, בתחרות שנערכה בניס, צרפת ב-12 ביולי 1995 שיפר מורסלי את שיאו העולמי והעמיד אותו על 3:27.37 דקות. שיא זה החזיק מעמד 3 שנים ונישבר על ידי הישאם אל גרוז' (3:26.00 דקות, השיא הנוכחי). באליפות העולם עצמה, שנערכה בגטבורג, שוודיה הוא זכה בפעם השלישית ברציפות במדליית זהב בריצת 1500 מטר בתוצאה של 3:33.73 דקות, לפני אל גרוז' (3:35.28 דקות) וונוסט ניונגאבו מבורונדי (3:35.56 דקות).

### אלוף אולימפי
באולימפיאדת אטלנטה (1996) זכה מורסלי במדליית זהב בריצת 1500 מטר בתוצאה של 3:35.78 דקות, לפני האלוף האולימפי היוצא פרמין קאצ'ו (3:36.40 דקות) וסטפן קיפקוריר מקניה (3:36.72 דקות). בשלב המוקדמות, הוא קבע תוצאה של 3:32.88 דקות.

באליפות העולם שנערכה באתונה, יוון בשנת 1997 סיים מורסלי במקום רביעי בריצת 1500 מטר בתוצאה של 3:37.37 דקות.

באליפות העולם שנערכה בסביליה בשנת 1999 דורג מורסלי במקום 12 כללי בריצת 1500 מטר, לאחר שלא הצליח לסיים את הריצה בשלב הגמר. בשלב חצי הגמר הוא קבע תוצאה של 3:37.32 דקות.

באולימפיאדת סידני (2000) סיים מורסלי במקום אחרון בשלב חצי הגמר, מקום 24 כללי ולא הצליח להן על תוארו.

## תארים והישגים
בשנת 1994 זכה מורסלי בתואר אתלט השנה בעולם.

## שיאים אישיים
* ריצת 800 מטר: 1:44.79 דקות (1991)
* ריצת 1000 מטר: 2:13.73 דקות (1993)
* ריצת 1500 מטר: 3:27.37 דקות (1995) **שיא עולם בעבר**
* ריצת מייל: 3:44.39 דקות (1993) **שיא עולם בעבר**
* ריצת 2000 מטר: 4:47.88 דקות (1995)
* ריצת 3000 מטר: 7:25.11 דקות (1994) **שיא עולם בעבר**
* ריצת 5000 מטר: 13:03.85 דקות (1994)

## קישורים חיצוניים

* אתר הבית של נור א-דין מורסלי 
* 

קטגוריה:אתלטים אלג'יראים
קטגוריה:שיאני עולם באתלטיקה
קטגוריה:אלופי עולם באתלטיקה
קטגוריה:אלופים אולימפיים מאלג'יריה
קטגוריה:אלופים אולימפיים: ריצת 1500 מטרים (גברים)
קטגוריה:אתלטים באולימפיאדת ברצלונה (1992)
קטגוריה:אתלטים באולימפיאדת אטלנטה (1996)
קטגוריה:אתלטים באולימפיאדת סידני (2000)
קטגוריה:ילידי 1970